               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2019
            COM(2019) 608 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            σχετικά με την επικαιροποίηση των οδηγιών διαπραγμάτευσης για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ)

               ΠΑΡΑΡΤΗΜΑ

               οδηγίες για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ).

               1.Προοίμιο

               Εκτός από τη γενική αναφορά στη συμφωνία του Κοτονού και στη διάδοχη συμφωνία, θα γίνεται ειδική αναφορά, μεταξύ άλλων, στα εξής:

               ·στη δέσμευση των μερών να προωθήσουν και να επιταχύνουν την οικονομική, πολιτιστική και κοινωνική ανάπτυξη των κρατών ΑΚΕ, με σκοπό να συμβάλλουν στην ειρήνη, στην ευημερία και στην ασφάλεια και να προάγουν το σταθερό και δημοκρατικό πολιτικό περιβάλλον·

               ·στη δέσμευση των μερών όσον αφορά τον σεβασμό των ανθρώπινων δικαιωμάτων, συμπεριλαμβανομένων των βασικών εργασιακών δικαιωμάτων, των δημοκρατικών αρχών και του κράτους δικαίου, που αποτελούν τα ουσιώδη στοιχεία της εταιρικής σχέσης ΑΚΕ-ΕΕ και της χρηστής διακυβέρνησης, η οποία αποτελεί θεμελιώδες στοιχείο της εταιρικής σχέσης ΑΚΕ-ΕΕ·

               ·στη δέσμευση των μερών για μια δέσμη διεθνώς συμφωνημένων αρχών και κανόνων που αποσκοπούν στη διαμόρφωση μιας σχέσης αμοιβαίας στήριξης μεταξύ του εμπορίου και της αειφόρου ανάπτυξης, συμπεριλαμβανομένης της στήριξης του θεματολογίου για την αειφόρο ανάπτυξη με ορίζοντα το 2030 (θεματολόγιο 2030) και των στόχων του για την αειφόρο ανάπτυξη (ΣΑΑ), καθώς και της συμφωνίας του Παρισιού στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή·

               ·στη δέσμευση των μερών να επικεντρώσουν την εταιρική τους σχέση στον στόχο του περιορισμού και, τελικά, της εξάλειψης της φτώχειας σύμφωνα με τους στόχους της αειφόρου ανάπτυξης και της βαθμιαίας ενσωμάτωσης των χωρών ΑΚΕ στην παγκόσμια οικονομία· να αναπτύξουν, ως εκ τούτου, την οικονομική και εμπορική συνεργασία ΑΚΕ-ΕΕ σχετικά με τις πρωτοβουλίες περιφερειακής ολοκλήρωσης που υφίστανται εντός των χωρών ΑΚΕ·

               ·στον στόχο της οικονομικής και εμπορικής συνεργασίας ΑΚΕ-ΕΕ για τη διαμόρφωση της ομαλής και βαθμιαίας ενσωμάτωσης των κρατών ΑΚΕ στην παγκόσμια οικονομία, λαμβανομένων δεόντως υπόψη των πολιτικών επιλογών και των προτεραιοτήτων τους σε ό,τι αφορά την ανάπτυξη, και ιδίως των δικών τους στρατηγικών για τη μείωση της φτώχειας (κυρίως των προγραμμάτων για τη στρατηγική μείωσης της φτώχειας) έτσι ώστε να προωθείται η αειφόρος ανάπτυξη και η εξάλειψη της φτώχειας στις χώρες ΑΚΕ·

               ·στη δέσμευση των μερών για την υποστήριξη της διαδικασίας περιφερειακής ολοκλήρωσης εντός της ομάδας των χωρών ΑΚΕ και στην ενίσχυση της περιφερειακής ολοκλήρωσης ως βασικού μέσου για την ενσωμάτωση των χωρών ΑΚΕ στην παγκόσμια οικονομία·

               ·στη δέσμευση των μερών για την ενίσχυση της οικονομικής και εμπορικής συνεργασίας, καθώς και για τη δημιουργία μιας νέας συναλλακτικής δυναμικής μεταξύ τους με στόχο τη διευκόλυνση της μετάβασης των χωρών ΑΚΕ σε μια φιλελευθεροποιημένη παγκόσμια οικονομία·

               ·στη δέσμευση των μερών για τη συνεκτίμηση των διαφορετικών αναγκών και επιπέδων ανάπτυξης των χωρών και των περιφερειών ΑΚΕ.

               ·στη δέσμευση των μερών για το σεβασμό των υποχρεώσεων που έχουν αναλάβει στο πλαίσιο του Παγκόσμιου Οργανισμού Εμπορίου (ΠΟΕ) και για την επιδίωξη των στόχων του ΠΟΕ·

               ·στον κοινό στόχο των μερών για την περαιτέρω βελτίωση της συνεργασίας σε όλους τους τομείς που άπτονται του εμπορίου και για την επίτευξη της βαθμιαίας και αμοιβαίας ελευθέρωσης του εμπορίου για εμπορεύματα και υπηρεσίες, σύμφωνα με τους κανόνες του ΠΟΕ, λαμβανομένου υπόψη του επιπέδου ανάπτυξης των χωρών ΑΚΕ και των οικονομικών, κοινωνικών και περιβαλλοντικών περιορισμών που αντιμετωπίζουν·

               ·στις δεσμεύσεις των μερών για να εξασφαλιστεί ότι ενισχύονται αμοιβαία τόσο οι προσπάθειες που καταβάλλονται στο πλαίσιο της συμφωνίας του Κοτονού και της διάδοχης συμφωνίας όσο και εκείνες που καταβάλλονται στο πλαίσιο των ΣΟΕΣ.

               2.Φύση και πεδίο εφαρμογής της συμφωνίας

               Οι ΣΟΕΣ αποσκοπούν στην ενίσχυση της ομαλής και βαθμιαίας ενσωμάτωσης των κρατών ΑΚΕ στην παγκόσμια οικονομία, λαμβάνοντας δεόντως υπόψη τις πολιτικές επιλογές και τις αναπτυξιακές προτεραιότητές τους, έτσι ώστε να προωθείται η αειφόρος ανάπτυξη και η εξάλειψη της φτώχειας στις χώρες ΑΚΕ.

               Σύμφωνα με τις διατάξεις του άρθρου 36 παράγραφος 1 της συμφωνίας του Κοτονού και τη σχετική διάταξη της νέας συμφωνίας εταιρικής σχέσης ΑΚΕ-ΕΕ, μόλις αρχίσει να εφαρμόζεται, οι διαπραγματεύσεις αποσκοπούν στη σύναψη συμφωνιών οικονομικής εταιρικής σχέσης («ΣΟΕΣ») με τις υποομάδες ΑΚΕ που ορίζονται σύμφωνα με τις διατάξεις του άρθρου 37 παράγραφος 3 της συμφωνίας του Κοτονού και της σχετικής διάταξης της νέας συμφωνίας εταιρικής σχέσης ΑΚΕ-ΕΕ, μόλις αρχίσει να εφαρμόζεται, λαμβανομένης υπόψη της διαδικασίας περιφερειακής ολοκλήρωσης εντός των χωρών ΑΚΕ.

               Οι ΣΟΕΣ αποσκοπούν στην ενίσχυση της στενότερης οικονομικής ενσωμάτωσης μεταξύ των μερών, καταργώντας βαθμιαία τα εμπόδια για το εμπόριο μεταξύ τους και αυξάνοντας τη συνεργασία σε όλους τους τομείς που συνδέονται με το εμπόριο, σε πλήρη συμφωνία με τις διατάξεις του ΠΟΕ.

               Οι ΣΟΕΣ είναι συνεπείς προς τους στόχους και τις αρχές της συμφωνίας του Κοτονού και της διάδοχης συμφωνίας και συγκεκριμένα με τις διατάξεις του μέρους III τίτλος II αυτής. Συνεπώς, στις διαπραγματεύσεις των ΣΟΕΣ πρέπει να συνεκτιμώνται τα διαφορετικά επίπεδα ανάπτυξης των μερών καθώς και οι ιδιαίτεροι οικονομικοί, κοινωνικοί και περιβαλλοντικοί περιορισμοί των χωρών ΑΚΕ και η ικανότητα προσαρμογής των οικονομιών τους στη διαδικασία ελευθέρωσης του εμπορίου.

               3.Εμπορευματικές συναλλαγές

               3.1.Σκοπός

               Οι ΣΟΕΣ αποσκοπούν στη δημιουργία ζωνών ελεύθερων συναλλαγών μεταξύ των μερών, με βάση τους αναπτυξιακούς στόχους της συμφωνίας του Κοτονού και της διάδοχης συμφωνίας, σύμφωνα με τις διατάξεις του ΠΟΕ. Ως εκ τούτου, εξυπακούεται ότι οι ακόλουθοι όροι πρόσβασης στην αγορά θα είναι διαθέσιμοι μόνο στο πλαίσιο των εν λόγω ΣΟΕΣ.

               3.2.Εισαγωγικοί δασμοί

               ·Εισαγωγές στην Ευρωπαϊκή Ένωση

               Οι ΣΟΕΣ βασίζονται και βελτιώνουν περαιτέρω τις συνθήκες πρόσβασης στην αγορά που προβλέπονται επί του παρόντος βάσει της συμφωνίας του Κοτονού και της διάδοχης συμφωνίας. Οι ειδικές ρυθμίσεις για την περαιτέρω κατάργηση των δασμών καθορίζονται κατά τη διάρκεια των διαπραγματεύσεων, αφού συνεκτιμηθούν τα υφιστάμενα και δυνητικά συμφέροντα των χωρών ΑΚΕ όσον αφορά τις εξαγωγές και οι επιπτώσεις των μέτρων ελευθέρωσης του εμπορίου, ιδίως σε σχέση με την περιφερειακή ολοκλήρωση εντός των χωρών ΑΚΕ.

               ·Εισαγωγές στις χώρες ΑΚΕ

               Με πρωταρχικό στόχο την προώθηση της ανάπτυξης μέσω της περιφερειακής οικονομικής ολοκλήρωσης και των κατάλληλων πολιτικών, οι διαπραγματεύσεις θα επιδιώξουν 1) την κατάργηση των τελωνειακών δασμών στις εισαγωγές από την ΕΕ για όλες ουσιαστικά τις συναλλαγές κατά τη διάρκεια μιας μεταβατικής περιόδου και 2) την κατάργηση όλων των επιβαρύνσεων που έχουν αποτέλεσμα ισοδύναμο με  τελωνειακούς δασμούς από την έναρξη ισχύος των ΣΟΕΣ.

               Το χρονοδιάγραμμα για την κατάργηση των δασμών και το εύρος των προϊόντων που τελικά εμπίπτουν στην ελευθέρωση των συναλλαγών θα αντανακλούν τους οικονομικούς, κοινωνικούς και περιβαλλοντικούς περιορισμούς που αντιμετωπίζουν οι χώρες ΑΚΕ, καθώς και την ικανότητά τους να προσαρμόσουν τις οικονομίες τους στη διαδικασία ελευθέρωσης. Ως εκ τούτου, μια μεταβατική περίοδος, συμβατή με τους στόχους της συμφωνίας του Κοτονού, της διάδοχης συμφωνίας και των κανόνων του ΠΟΕ, θα εφαρμοστεί με ευέλικτο τρόπο, ώστε να ληφθούν υπόψη οι ειδικοί περιορισμοί των οικείων χωρών ΑΚΕ. Η ίδια ευελιξία θα εφαρμοστεί σε σχέση με την κάλυψη των προϊόντων και με το χρονοδιάγραμμα/ρυθμό των δεσμεύσεων περί ελευθέρωσης από τις χώρες ΑΚΕ.

               Στο πλαίσιο αυτό, τα μέρη θα εξετάσουν, κατά περίπτωση, τις ενδεχόμενες επιπτώσεις των μηχανισμών επιστροφών κατά την εξαγωγή στη διαδικασία της ελευθέρωσης του εμπορίου.

               Εκτός από τα προαναφερόμενα, οι χώρες ΑΚΕ εξασφαλίζουν πάντοτε στην Ευρωπαϊκή Ένωση μεταχείριση όχι λιγότερο ευνοϊκή από εκείνη που επιφυλάσσεται στο μάλλον ευνοούμενο κράτος. Αυτό δεν ισχύει όσον αφορά παραχωρήσεις μεταξύ χωρών ΑΚΕ ή από χώρες ΑΚΕ σε άλλες υπό ανάπτυξη χώρες στο πλαίσιο περιφερειακών συμφωνιών ή άλλων εμπορικών διατάξεων συμβατών με τις απαιτήσεις του ΠΟΕ.

               Κατά τη διάρκεια των διαπραγματεύσεων, και με βάση το άρθρο 349 της Συνθήκης για τη λειτουργία της Ευρωπαϊκής Ένωσης και τις συμφωνίες που έχουν συναφθεί στο πλαίσιο της συμφωνίας του Κοτονού και της διάδοχης συμφωνίας, θα ληφθούν υπόψη τα ειδικά συμφέροντα των εξόχως απόκεντρων περιοχών της Ευρωπαϊκής Ένωσης. Στο πλαίσιο αυτό, οι ΣΟΕΣ μπορούν κυρίως να προβλέπουν ειδικά μέτρα υπέρ προϊόντων από τις περιφέρειες αυτές, με στόχο την ενσωμάτωση τους στο ενδοπεριφερειακό εμπόριο βραχυπρόθεσμα, σύμφωνα με τις διατάξεις του ΠΟΕ.

               Οι χώρες ΑΚΕ αναλαμβάνουν, τουλάχιστον, την αυτόματη επέκταση της μεταχείρισης που χορηγείται στην Ευρωπαϊκή Ένωση σε όλα τα υπόλοιπα μέρη της σχετικής ΣΟΕΣ, κατά προτίμηση πριν από την ελευθέρωση του εμπορίου με την Ευρωπαϊκή Ένωση.

               Σε περίπτωση που ανακύψουν σοβαρές δυσκολίες λόγω της ελευθέρωσης του εμπορίου, οι χώρες ΑΚΕ μπορούν, ύστερα από διαβούλευση με την Ευρωπαϊκή Ένωση, να αναστείλουν προσωρινά την εφαρμογή του χρονοδιαγράμματος της ελευθέρωσης και, όπου αυτό κρίνεται αναγκαίο, να αναδιαμορφώσουν τον ρυθμό προόδου προς την τελική καθιέρωση της ζώνης ελεύθερων συναλλαγών, σε πλήρη συμφωνία με τις διατάξεις του ΠΟΕ.

               Τα σχέδια και το χρονοδιάγραμμα ελευθέρωσης του εμπορίου των χωρών ΑΚΕ αποτελεί μέρος των ΣΟΕΣ. Συμπεριλαμβάνει τους κατάλληλους καταλόγους προϊόντων καθώς και χρονοδιαγράμματα για την κατάργηση των δασμών. Αυτοί οι κατάλογοι και τα χρονοδιαγράμματα θα ολοκληρωθούν κατά τη διάρκεια των διαπραγματεύσεων.

               ·Κύριοι δασμοί

               Οι κύριοι δασμοί στους οποίους θα εφαρμόζονται οι συμφωνημένες μειώσεις είναι οι δασμοί ΜΕΚ που εφαρμόζονται αποτελεσματικά από τις χώρες ΑΚΕ κατά την ημερομηνία υπογραφής των ΣΟΕΣ. Ορίζονται σε κατάλογο που θα επισυναφθεί σε κάθε ΣΟΕΣ.

               3.3.Γενικές διατάξεις

               Εξαγωγικοί δασμοί Όλοι οι εξαγωγικοί δασμοί που εφαρμόζονται μεταξύ των μερών καταργούνται βάσει συμφωνημένου χρονοδιαγράμματος που δεν θα υπερβαίνει τη δεκαετία.

               Οι ποσοτικοί περιορισμοί και τα μέτρα ισοδύναμου αποτελέσματος που εφαρμόζονται στις εξαγωγές ή στις εισαγωγές στο εμπόριο μεταξύ των μερών καταργούνται κατά την έναρξη ισχύος των ΣΟΕΣ.

               Εθνική μεταχείριση και φορολογικά μέτρα. Στις ΣΟΕΣ θα περιλαμβάνεται μια τυποποιημένη διάταξη που θα αφορά την εθνική μεταχείριση, με την οποία θα διασφαλίζεται ότι η μεταχείριση που θα έχουν τα προϊόντα των μερών δεν θα είναι λιγότερο ευνοϊκή από εκείνη που έχουν τα ομοειδή προϊόντα εθνικής καταγωγής. Οποιαδήποτε εσωτερικά φορολογικά μέτρα ή πρακτικές που εισάγουν διακρίσεις θα καταργηθούν από την έναρξη ισχύος των ΣΟΕΣ.

               Ρήτρα φορολογικής απαλλαγής. Οι ΣΟΕΣ θα περιλαμβάνουν ρήτρα φορολογικής απαλλαγής σύμφωνα με το άρθρο 52 της συμφωνίας του Κοτονού και με τη σχετική διάταξη περί φορολογικής απαλλαγής της διάδοχης συμφωνίας, μόλις αρχίσει να εφαρμόζεται.

               Μεταβλητή ταχύτητα. Εφόσον είναι συμβατές με τους στόχους ολοκλήρωσης των σχετικών περιφερειών ΑΚΕ, οι ΣΟΕΣ προβλέπουν τη μεταβλητή ταχύτητα ελευθέρωσης του εμπορίου, αφού συνεκτιμηθεί το επίπεδο ανάπτυξης των οικείων χωρών ΑΚΕ καθώς και το διαφορετικό επίπεδο έντασης της ολοκλήρωσης που μπορεί να έχει κάθε περιφέρεια, σύμφωνα με την εσωτερική διαδικασία περιφερειακής ολοκλήρωσης.

               Ρήτρα επισιτιστικής ασφάλειας. Η συμφωνία περιλαμβάνει διατάξεις που αποσκοπούν στην ενίσχυση της επισιτιστικής ασφάλειας σύμφωνα με τους κανόνες του ΠΟΕ.

               Διατάξεις διασφάλισης. Εφαρμόζονται διατάξεις διασφάλισης, σύμφωνα με τις σχετικές διατάξεις του ΠΟΕ.

               Αντιντάμπινγκ. Εάν ένα από τα μέρη διαπιστώσει την ύπαρξη ζημιογόνου ντάμπινγκ ή επιδοτήσεων στο εμπόριο με το άλλο μέρος, κατά την έννοια των διατάξεων της GATT, μπορεί να λάβει κατάλληλα μέτρα κατά της πρακτικής αυτής σύμφωνα με τους κανόνες και τις πρακτικές GATT/ΠΟΕ. Στο πλαίσιο αυτό, η Ευρωπαϊκή Ένωση εξετάζει ιδιαίτερα την ειδική οικονομική και κοινωνική κατάσταση των οικείων χωρών ΑΚΕ.

               Ρήτρα διατήρησης της ισχύουσας κατάστασης. Τα μέρη συμφωνούν ότι δεν θα εισαχθούν νέοι δασμοί ούτε θα αυξηθούν οι υφιστάμενοι δασμοί, ότι δεν θα εισαχθούν νέοι ποσοτικοί περιορισμοί ούτε μέτρα ισοδύναμου αποτελέσματος από τις δύο πλευρές, ύστερα από την έναρξη ισχύος των συμφωνιών μεταξύ της περιφερειακής ομάδας και της ΕΕ.

               Διαφάνεια. Θα ζητηθεί και από τις δύο πλευρές να κοινοποιούν η μια στην άλλη το δασμολόγιό τους καθώς και κάθε τροποποίησή του.

               Ρήτρα εξαίρεσης. Η συμφωνία θα συμπεριλάβει μια τυποποιημένη ρήτρα εξαίρεσης που θα επιτρέπει τη λήψη μέτρων για την προστασία της δημόσιας τάξης, της ζωής και της υγείας ανθρώπων, ζώων ή φυτών, τη διατήρηση των εξαντλήσιμων φυσικών πόρων κ.λπ., υπό την προϋπόθεση ότι τα μέτρα αυτά εφαρμόζονται σύμφωνα με τους κανόνες του ΠΟΕ.

               Κατάταξη των εμπορευμάτων Κατά τις συναλλαγές μεταξύ των μερών για την κατάταξη των εμπορευμάτων  εφαρμόζεται η συνδυασμένη ονοματολογία.

               3.4.Κανόνες καταγωγής, διοικητική συνεργασία και οικονομική ευθύνη

               Οι διαπραγματεύσεις για τους κανόνες καταγωγής, τη διοικητική συνεργασία και την οικονομική ευθύνη βασίζονται στους τυποποιημένους προτιμησιακούς κανόνες καταγωγής της ΕΕ και στους υφιστάμενους κανόνες καταγωγής στο πλαίσιο κάθε ΣΟΕΣ. Στο πλαίσιο αυτό, η Ευρωπαϊκή Ένωση αξιολογεί κάθε ειδικό αίτημα για τροποποίηση των κανόνων καταγωγής, που υποβάλλεται από το/τα κράτος/-η ΑΚΕ, με στόχο την απλούστευση των υφιστάμενων κανόνων και τη βελτίωση της πρόσβασης των χωρών ΑΚΕ στην αγορά.

               Η συμφωνία θα επιτρέπει στα συμβαλλόμενα μέρη να λάβουν τα κατάλληλα μέτρα σε περίπτωση έλλειψης διοικητικής συνεργασίας ή κακοδιαχείρισης. Όσον αφορά το ζήτημα των απωλειών τελωνειακών δασμών που συνδέονται με την κακοδιαχείριση των προτιμησιακών εισαγωγών, θα μπορούσαν να προσδιοριστούν κατάλληλα μέτρα βάσει οριζόντιας απόφασης του Συμβουλίου.

               3.5.Τελωνεία, διευκόλυνση του εμπορίου και μέτρα για την καταπολέμηση της απάτης

               Οι διαπραγματεύσεις αποσκοπούν στην απλοποίηση όλων των απαιτήσεων και των διαδικασιών που συνδέονται με τις εισαγωγές και τις εξαγωγές, ιδίως όσον αφορά τις τελωνειακές διαδικασίες, την άδεια για εισαγωγές, τη δασμολογητέα αξία, τους κανόνες που αφορούν τη διαμετακόμιση και τον έλεγχο πριν από την αποστολή, που βασίζονται στα υψηλότερα διεθνή πρότυπα και σύμφωνα με τις διατάξεις της συμφωνίας του ΠΟΕ για τη διευκόλυνση του εμπορίου. Η συμφωνία θα περιλαμβάνει πρωτόκολλο για την αμοιβαία διοικητική συνδρομή σε τελωνειακά ζητήματα. Θα περιλαμβάνει επίσης μια ρήτρα για την καταπολέμηση της απάτης, ώστε να αποτρέπεται η κατάχρηση των δασμολογικών προτιμήσεων.

               4.Συναλλαγές στον τομέα των υπηρεσιών και επενδύσεις

               4.1.Πεδίο εφαρμογής

               Η συμφωνία θα προβλέπει τη βαθμιαία και αμοιβαία ελευθέρωση του εμπορίου στον τομέα των υπηρεσιών αποσκοπώντας στην εξασφάλιση ενός συγκρίσιμου επιπέδου ευκαιριών πρόσβασης στην αγορά, σύμφωνα με τους συναφείς κανόνες του ΠΟΕ, ιδίως σύμφωνα με το άρθρο V της GATS, λαμβανομένου υπόψη του επιπέδου ανάπτυξης των ενδιαφερόμενων χωρών ΑΚΕ. [Οι συμφωνίες θα προβλέπουν την αντιμετώπιση των οπτικοακουστικών υπηρεσιών χωριστά σε ειδικές συμφωνίες πολιτιστικής συνεργασίας και εταιρικής σχέσης μεταξύ των μερών.] Οι συμφωνίες αυτές θα εξασφαλίζουν τη δυνατότητα για την Ευρωπαϊκή Ένωση και τα κράτη μέλη της, καθώς και για τις χώρες ΑΚΕ να διατηρούν και να αναπτύσσουν την ικανότητά τους να καθορίζουν και να εφαρμόζουν τις πολιτικές τους στον τομέα του πολιτισμού και των οπτικοακουστικών μέσων για τη διατήρηση της πολιτιστικής τους πολυμορφίας, αναγνωρίζοντας, διαφυλάσσοντας και προωθώντας τις πολιτιστικές αξίες και ταυτότητες των χωρών ΑΚΕ, ώστε να ενισχυθεί ο διαπολιτισμικός διάλογος με τη βελτίωση των ευκαιριών πρόσβασης στην αγορά για τα πολιτιστικά εμπορεύματα και υπηρεσίες των χωρών αυτών, σύμφωνα με τις διατάξεις του άρθρου 27 της συμφωνίας του Κοτονού και της σχετικής διάταξης της διάδοχης συμφωνίας, μόλις αρχίσει να εφαρμόζεται.

               Τα μέρη θα συμφωνήσουν ότι κανένα από τα δύο μέρη δεν θα θεσπίσει νέα μέτρα ή μέτρα που εισάγουν περισσότερες διακρίσεις μετά την έναρξη ισχύος των συμφωνιών μεταξύ της περιφερειακής ομάδας και της Ευρωπαϊκής Ένωσης.

               Η διαδικασία ελευθέρωσης θα πραγματοποιηθεί σε ασύμμετρη βάση. Οι χώρες ΑΚΕ θα διαθέτουν ορισμένο βαθμό ευελιξίας ανάλογα με το επίπεδο ανάπτυξής τους σε γενικές γραμμές, καθώς και σε όρους τομέα και υποτομέα, σύμφωνα με τις διατάξεις της GATS, ιδίως εκείνες που αφορούν τη συμμετοχή των αναπτυσσόμενων χωρών στις συμφωνίες ελευθέρωσης.

               Για την Ευρωπαϊκή Ένωση, η μεταβατική περίοδος δεν θα υπερβαίνει τα 10 έτη.

               Για τις χώρες ΑΚΕ μια μεταβατική περίοδος, συμβατή με τους στόχους της συμφωνίας του Κοτονού, της διάδοχης συμφωνίας και των κανόνων του ΠΟΕ, θα εφαρμοστεί με ευέλικτο τρόπο, ώστε να ληφθούν υπόψη οι ειδικοί περιορισμοί των οικείων χωρών ΑΚΕ.

               Οι χώρες ΑΚΕ που έχουν υπογράψει ΣΟΕΣ θα αναλάβουν να εφαρμόσουν τουλάχιστον τις ίδιες ρυθμίσεις με αυτές που ισχύουν για την Ευρωπαϊκή Ένωση.

               Οι ΣΟΕΣ θα επιβεβαιώσουν εκ νέου τις δεσμεύσεις που έχουν αναληφθεί σύμφωνα με τους όρους του άρθρου 42 της συμφωνίας του Κοτονού και τη σχετική διάταξη της διάδοχης συμφωνίας, μόλις αρχίσει να εφαρμόζεται.

               4.2.Πρακτικές ρυθμίσεις

               Όταν δικαιολογείται από ιδιαίτερους οικονομικούς, κοινωνικούς και περιβαλλοντικούς περιορισμούς που αντιμετωπίζουν οι χώρες ΑΚΕ, οι διαπραγματεύσεις είναι δυνατόν να αναβληθούν. Στην περίπτωση αυτή, τα μέρη αξιολογούν τακτικά την κατάσταση κατά τη διάρκεια των διαπραγματεύσεων των ΣΟΕΣ. Θα διασφαλίζουν ότι το προπαρασκευαστικό στάδιο για τις εν λόγω διαπραγματεύσεις χρησιμοποιείται ενεργά για την προετοιμασία των διαπραγματεύσεων, ιδίως με την κινητοποίηση της κατάλληλης στήριξης για την ανάπτυξη των υπηρεσιών, σύμφωνα με τις διατάξεις της συμφωνίας του Κοτονού, και ιδίως σύμφωνα με το άρθρο 41 παράγραφος 5 αυτής, και τη σχετική διάταξη της διάδοχης συμφωνίας, μόλις αρχίσει να εφαρμόζεται.

               5.Τρέχουσες πληρωμές και κινήσεις κεφαλαίων

               Οι ΣΟΕΣ θα επιβεβαιώσουν εκ νέου τις δεσμεύσεις που έχουν αναληφθεί δυνάμει του παραρτήματος II άρθρο 12 της συμφωνίας του Κοτονού και της σχετικής διάταξης της διάδοχης συμφωνίας, μόλις αρχίσει να εφαρμόζεται.

               Με σκοπό την ενίσχυση και την ανάπτυξη των χρηματοπιστωτικών αγορών, τα μέρη επιδιώκουν να διαπραγματευθούν το περαιτέρω άνοιγμα της αγοράς κεφαλαίων πέραν των άμεσων επενδύσεων, τηρώντας παράλληλα τις ισχύουσες νομισματικές συμφωνίες και λαμβάνοντας παράλληλα υπόψη την ανάγκη ανάπτυξης κατάλληλου κανονιστικού πλαισίου.

               Οι συμφωνίες θα συμπεριλαμβάνουν ρήτρα που θα προβλέπει την ενδεχόμενη αναθεώρηση του κεφαλαίου αυτού ώστε να εξασφαλίζεται η συνοχή μεταξύ των υποχρεώσεων που έχουν αναληφθεί στο πλαίσιο των Συμφωνιών Οικονομικής Εταιρικής Σχέσης και άλλων συναφών συμφωνιών, συμπεριλαμβανομένων δεσμεύσεων σύμφωνα με την GATS.

               6.Τομείς που συνδέονται με το εμπόριο

               6.1.Γενικά

               Οι ΣΟΕΣ θα επαναβεβαιώσουν τις αντίστοιχες δεσμεύσεις που έχουν αναληφθεί στο πλαίσιο της συμφωνίας του Κοτονού
                  1
                και της διάδοχης συμφωνίας, ιδίως όσον αφορά την πολιτική ανταγωνισμού, την προστασία των δικαιωμάτων διανοητικής ιδιοκτησίας (συμπεριλαμβανομένων των γεωγραφικών ενδείξεων), την τυποποίηση και την πιστοποίηση, τα υγειονομικά και φυτοϋγειονομικά μέτρα, το εμπόριο και το περιβάλλον, τα εμπορικά και εργασιακά πρότυπα, την πολιτική για τους καταναλωτές και την προστασία της υγείας των καταναλωτών. Οι διατάξεις αυτές θα αναθεωρηθούν βάσει των αποτελεσμάτων των επόμενων πολυμερών διαπραγματεύσεων για το εμπόριο.

               6.2.Ειδικοί τομείς

               Επιπλέον, ισχύουν τα εξής όσον αφορά τους ακόλουθους τομείς:

               Επενδύσεις. Σύμφωνα με τον στόχο του «περιορισμού και τελικά, της εξάλειψης της φτώχειας, σύμφωνα με τους στόχους της αειφόρου ανάπτυξης» (και βάσει των άρθρων 1, 29, 75 έως 78 και του παραρτήματος II της συμφωνίας του Κοτονού, καθώς και της σχετικής διάταξης της διάδοχης συμφωνίας, μόλις αρχίσει να εφαρμόζεται) τα μέρη συμφωνούν να θεσπίσουν ένα κανονιστικό πλαίσιο που θα διευκολύνει, θα αυξήσει και θα τονώσει αμοιβαία ωφέλιμες βιώσιμες επενδύσεις. Αυτό το νομικό πλαίσιο θα βασίζεται στις αρχές της μη διάκρισης, της ανοιχτής προσέγγισης, της διαφάνειας και της σταθερότητας.

               Εάν προσδιοριστεί και από τα δύο μέρη ως τομέας διαπραγμάτευσης, και με την επιφύλαξη πρόσθετων ειδικών οδηγιών διαπραγμάτευσης ανά χώρα ή ανά περιφέρεια, είναι δυνατή η διαπραγμάτευση διατάξεων σχετικά με την προστασία των επενδύσεων, οι οποίες θα υιοθετήσουν τα καλύτερα αποτελέσματα που έχουν συμφωνηθεί στα σχετικά διεθνή φόρουμ ή σε διμερή βάση. Οι εν λόγω διατάξεις θα πρέπει να διασφαλίζουν ισχυρή προστασία των επενδυτών και των επενδύσεων, ενώ παράλληλα θα πρέπει να διατηρούν πλήρως το δικαίωμα των μερών να θεσπίζουν ρυθμίσεις στο έδαφός τους για την επίτευξη θεμιτών στόχων πολιτικής.

               Δημόσιες συμβάσεις. Οι ΣΟΕΣ θα στοχεύουν στη διασφάλιση της πλήρους διαφάνειας όσον αφορά τους κανόνες και τις πρακτικές για τη σύναψη δημόσιων συμβάσεων σε όλα τα επίπεδα διακυβέρνησης με βάση τις αρχές της συμφωνίας περί των δημοσίων συμβάσεων προμηθειών (ΠΟΕ). Επιπλέον, τα μέρη θα επιδιώξουν τη βαθμιαία ελευθέρωση των αγορών δημόσιων συμβάσεων των κρατών τους βάσει της αρχής της μη διάκρισης και λαμβανομένων υπόψη των επιπέδων ανάπτυξής τους.

               Πρότυπα, τεχνικοί κανονισμοί και εκτίμηση της συμμόρφωσης. Οι ΣΟΕΣ θα πρέπει να περιλαμβάνουν ένα ολοκληρωμένο κεφάλαιο σχετικά με τα τεχνικά εμπόδια στο εμπόριο, το οποίο θα βασίζεται στη συμφωνία του ΠΟΕ για τα τεχνικά εμπόδια στο εμπόριο και θα προχωρεί και πέρα από αυτήν.

               Υγειονομικά και φυτοϋγειονομικά πρότυπα. Οι ΣΟΕΣ περιλαμβάνουν ένα εμπεριστατωμένο κεφάλαιο σχετικά με τα υγειονομικά και φυτοϋγειονομικά πρότυπα, το οποίο θα βασίζεται στη συμφωνία του ΠΟΕ για τα υγειονομικά και φυτοϋγειονομικά πρότυπα.

               Προστασία δεδομένων. Οι ΣΟΕΣ θα θέσουν ως στόχο να εργαστούν, μέσω της ανταλλαγής, μεταξύ άλλων, πληροφοριών και εμπειρογνωμόνων, για την εξάλειψη των εμποδίων που αντιμετωπίζει η ελεύθερη κυκλοφορία των δεδομένων προσωπικού χαρακτήρα μεταξύ των μερών, τα οποία δημιουργούνται από την έλλειψη επαρκούς προστασίας των δεδομένων προσωπικού χαρακτήρα..

               Δικαιώματα διανοητικής ιδιοκτησίας. Οι ΣΟΕΣ θα πρέπει να δημιουργήσουν ένα επαρκές, ισορροπημένο και αποτελεσματικό επίπεδο προστασίας και να προβλέπουν διατάξεις αστικού δικαίου και σχετικές με τον έλεγχο της τήρησης των δικαιωμάτων διανοητικής ιδιοκτησίας στα σύνορα, συμπεριλαμβανομένων των γεωγραφικών ενδείξεων.

               Εμπόριο και ανταγωνισμός. Οι ΣΟΕΣ θα πρέπει να αποσκοπούν στην ελαχιστοποίηση των στρεβλώσεων του ανταγωνισμού μέσω διατάξεων για την πολιτική ανταγωνισμού, τις επιδοτήσεις και τις κρατικές επιχειρήσεις. Οι διατάξεις δεν θα παρεμποδίζουν την παροχή δημόσιων υπηρεσιών.

               Εμπόριο και αειφόρος ανάπτυξη: Οι ΣΟΕΣ θα πρέπει να τηρούν τις αρχές και τους κανόνες που έχουν συμφωνηθεί σε διεθνές επίπεδο σχετικά την εργασία (συμπεριλαμβανομένης της μη εισαγωγής διακρίσεων λόγω φύλου) και τις περιβαλλοντικές πτυχές του εμπορίου και της αειφόρου ανάπτυξης, συμπεριλαμβανομένης της βιώσιμης αλιείας, και εκείνων που σχετίζονται με την κλιματική αλλαγή, ιδίως τη συμφωνία του Παρισιού. Οι ΣΟΕΣ θα πρέπει να περιλαμβάνουν διατάξεις για την αποτελεσματική εφαρμογή και παρακολούθηση των κανόνων αυτών, καθώς και έναν μηχανισμό επίλυσης των διαφορών που είναι δυνατόν να προκύψουν μεταξύ των μερών.

               Διάλογος για τη γεωργία: Δεδομένης της σημασίας του γεωργικού τομέα για την κοινωνικοοικονομική ανάπτυξη και την επισιτιστική ασφάλεια των χωρών ΑΚΕ, οι ΣΟΕΣ μπορούν να προβλέπουν διάλογο για τη γεωργία (εταιρική σχέση για τη γεωργία), ο οποίος μπορεί να καλύπτει ζητήματα όπως τα βασικά προϊόντα και οι περιφερειακές αξιακές αλυσίδες, η χρήση των νέων τεχνολογιών και τα βιώσιμα συστήματα τροφίμων.

               6.3.Εφαρμογή

               Το συμβούλιο ΣΟΕΣ (βλ. παρακάτω, σημείο 8), επικουρούμενο από μια μεικτή επιτροπή εφαρμογής την οποία θα αποτελούν υψηλόβαθμοι τεχνικοί εμπειρογνώμονες, θα παρακολουθεί την εφαρμογή των διατάξεων αυτών. Η μεικτή επιτροπή εφαρμογής θα συνεδριάζει σε τακτική βάση και τουλάχιστον μία φορά ετησίως. Θα συντάσσει ετήσιες εκθέσεις για την αξιολόγηση της προόδου που σημειώνεται και τη διατύπωση συστάσεων σχετικά με μέτρα για περαιτέρω επιτεύγματα, συμπεριλαμβανομένης της παροχής αναπτυξιακής συνεργασίας σύμφωνα με τις διατάξεις της συμφωνίας του Κοτονού και της σχετικής διάταξης της διάδοχης συμφωνίας, μόλις αρχίσει να εφαρμόζεται.

               7.Συμπληρωματικότητα

               Οι ΣΟΕΣ και οι αναπτυξιακές στρατηγικές των εταίρων ΑΚΕ (ιδίως των PRSP) ενισχύονται αμοιβαία. Ειδικότερα, προκειμένου να διευκολυνθεί η επίτευξη των στόχων των ΣΟΕΣ, τα μέρη ΑΚΕ θα δεσμευτούν να ενσωματώσουν πλήρως τις ΣΟΕΣ στις αναπτυξιακές στρατηγικές τους και η ΕΕ θα δεσμευτεί να πράξει το ίδιο στις στρατηγικές της για την αναπτυξιακή συνεργασία. Αυτό θα περιλαμβάνει την ενίσχυση της υποστήριξης για την ανάπτυξη του ιδιωτικού τομέα, ιδίως των μικρομεσαίων επιχειρήσεων (ΜΜΕ), συμπεριλαμβανομένης της διάστασης του φύλου. Θα δεσμευτούν να διαθέσουν για τον σκοπό αυτό επαρκείς πόρους στο πλαίσιο των εθνικών και περιφερειακών ενδεικτικών προγραμμάτων, σύμφωνα με τις σχετικές διατάξεις της συμφωνίας του Κοτονού και τη σχετική διάταξη της διάδοχης συμφωνίας, μόλις αρχίσει να εφαρμόζεται.

               8.Θεσμικό πλαίσιο

               Για κάθε ΣΟΕΣ θα συσταθεί ένα μεικτό συμβούλιο ΣΟΕΣ, το οποίο θα εκτελεί τα ακόλουθα καθήκοντα:

               –θα εξασφαλίζει την ορθή λειτουργία της ΣΟΕΣ·

               –θα μελετά την ανάπτυξη της οικονομικής και εμπορικής συνεργασίας μεταξύ των μερών·

               –θα αναζητά τις κατάλληλες μεθόδους για την πρόληψη προβλημάτων που μπορεί να ανακύψουν σε τομείς που καλύπτονται από τη ΣΟΕΣ, ιδίως όσον αφορά την επίτευξη των αναπτυξιακών στόχων της ΣΟΕΣ·

               –θα ανταλλάσσει γνώμες και θα διατυπώνει συστάσεις για κάθε θέμα κοινού ενδιαφέροντος σχετικά με την οικονομική και εμπορική συνεργασία, συμπεριλαμβανομένων των μελλοντικών δράσεων για την ορθή εφαρμογή της ΣΟΕΣ και, ειδικότερα, την ανάγκη να παρασχεθεί αναπτυξιακή συνεργασία σύμφωνα με τις σχετικές διατάξεις της συμφωνίας του Κοτονού και τη σχετική διάταξη της διάδοχης συμφωνίας, μόλις αρχίσει να εφαρμόζεται.

               Η σύνθεση, η συχνότητα, η ημερήσια διάταξη και ο τόπος των συνεδριάσεων του μεικτού συμβουλίου ΣΟΕΣ θα συμφωνούνται με διαβούλευση των μερών.

               Το μεικτό συμβούλιο ΣΟΕΣ θα έχει την εξουσία να λαμβάνει αποφάσεις όσον αφορά όλα τα θέματα που καλύπτονται από τη ΣΟΕΣ. Θα υποβάλει εκθέσεις στο Συμβούλιο των Υπουργών που συστάθηκε σύμφωνα με τις διατάξεις του άρθρου 15 της συμφωνίας του Κοτονού και της σχετικής διάταξης της διάδοχης συμφωνίας, μόλις αρχίσει να εφαρμόζεται, σχετικά με θέματα κοινού ενδιαφέροντος για το σύνολο της ομάδας κρατών ΑΚΕ και της Ευρωπαϊκής Ένωσης.

               Η ΣΟΕΣ θα πρέπει να προβλέπει τακτικές διαβουλεύσεις και επικοινωνία με την κοινωνία των πολιτών.

               9.Τελικές διατάξεις

               Οι ΣΟΕΣ θα περιλαμβάνουν:

               –ένα κεφάλαιο σχετικά με την επίλυση διαφορών και μια ρήτρα μη εκτέλεσης, συμπεριλαμβανομένων των διατάξεων που αντιστοιχούν στα άρθρα 96 και 97 της συμφωνίας του Κοτονού και στη σχετική διάταξη της διάδοχης συμφωνίας, μόλις αρχίσει να εφαρμόζεται. Οι διατάξεις περί επίλυσης διαφορών στο εμπόριο ή σε θέματα συναφή με το εμπόριο δεν θα επηρεάσουν τα δικαιώματα και τις υποχρεώσεις των μερών βάσει των κανόνων του ΠΟΕ, ιδίως βάσει του μνημονίου συμφωνίας σχετικά με τους κανόνες και τις διαδικασίες που διέπουν την επίλυση των διαφορών·

               –μια ρήτρα σχετικά με τις μελλοντικές εξελίξεις που θα προβλέπει ότι οι ΣΟΕΣ μπορεί να επεκταθούν ή να συγχωνευθούν, ανάλογα με την πρόοδο που σημειώνεται στον τομέα της περιφερειακής ολοκλήρωσης·

               –μια ρήτρα σχετικά με τη θέση τους σε ισχύ, τη διάρκεια (απεριόριστη), τη λήξη τους, την απαιτούμενη κοινοποίηση καταγγελίας καθώς και μια ρήτρα που θα αφορά την εδαφική εφαρμογή.

               Για τους σκοπούς των ΣΟΕΣ, τα μέρη από την πλευρά των χωρών ΑΚΕ είναι η περιφερειακή ομάδα ή τα κράτη μέλη της ή η περιφερειακή ομάδα και τα κράτη μέλη της, σύμφωνα με τα αντίστοιχα πεδία αρμοδιοτήτων τους. Οι ΣΟΕΣ ισχύουν και για τα μέτρα που λαμβάνονται από κάθε κράτος, περιφερειακή ή τοπική αρχή εντός της επικράτειας των μερών.

               10.Διάρθρωση και οργάνωση των διαπραγματεύσεων

               Σύμφωνα με τις συναφείς διατάξεις της συμφωνίας του Κοτονού και της σχετικής διάταξης της διάδοχης συμφωνίας, μόλις αρχίσει να εφαρμόζεται, η περίοδος διαπραγματεύσεων θα χρησιμοποιηθεί επίσης για τη θεσμική υποστήριξη στο δημόσιο και ιδιωτικό τομέα των χωρών ΑΚΕ με στόχο την αύξηση της ικανότητάς τους να χαράσσουν και να εφαρμόζουν τις κατάλληλες περιφερειακές και πολυμερείς εμπορικές στρατηγικές. Αυτό θα συμπεριλάβει μέτρα για την αύξηση της ανταγωνιστικότητας, την ενίσχυση των περιφερειακών οργανώσεων και την υποστήριξη των πρωτοβουλιών περιφερειακής ολοκλήρωσης στον τομέα του εμπορίου, όπου αυτό αρμόζει με επικούρηση στον τομέα της δημοσιονομικής προσαρμογής και της φορολογικής μεταρρύθμισης, καθώς και μέτρα για την αναβάθμιση των υποδομών και τη βελτίωση των επενδύσεων. Τα μέτρα αυτά θα παρακολουθούνται από περιφερειακές προπαρασκευαστικές ειδικές ομάδες, που θα ιδρυθούν από κοινού από τις περιφερειακές ομάδες που συμμετέχουν στις διαπραγματεύσεις των ΣΟΕΣ και την Ευρωπαϊκή Ένωση κατά την έναρξη των διαπραγματεύσεων. Οι περιφερειακές προπαρασκευαστικές ειδικές ομάδες θα υποβάλουν, μεταξύ άλλων, προτάσεις που θα πρέπει να εξεταστούν στο πλαίσιο του εθνικού και περιφερειακού διαλόγου για τον προγραμματισμό μεταξύ της Ευρωπαϊκής Ένωσης και των χωρών ΑΚΕ.

               Θα θεσπιστούν οι κατάλληλοι μηχανισμοί για να εξασφαλιστεί ότι μη κρατικοί φορείς στην ΕΕ και στις χώρες ΑΚΕ θα ενημερώνονται και θα γνωμοδοτούν σχετικά με το περιεχόμενο των διαπραγματεύσεων, καθώς και για να εξασφαλιστεί ο συντονισμός με τους εν εξελίξει διαλόγους μεταξύ των χωρών ΑΚΕ-ΕΕ.

                     (1)

                        Άρθρα 45 έως 51 και 78 της συμφωνίας του Κοτονού και η σχετική διάταξη της διάδοχης συμφωνίας, μόλις αρχίσει να εφαρμόζεται.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2019
            COM(2019) 608 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την επικαιροποίηση των οδηγιών διαπραγμάτευσης για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η ΕΕ από το 2002 έως το 2014 διαπραγματεύτηκε τη σύναψη συμφωνιών οικονομικής εταιρικής σχέσης (ΣΟΕΣ) με χώρες και περιφέρειες της Αφρικής, της Καραϊβικής και του Ειρηνικού (ΑΚΕ). Η ΕΕ διεξήγαγε τις εν λόγω διαπραγματεύσεις βάσει ευρείας εντολής και οδηγιών διαπραγμάτευσης που εκδόθηκαν από το Συμβούλιο στις 12 Ιουνίου 2002 (9930/02).

               Ωστόσο, λόγω ορισμένων περιστάσεων, μεταξύ των οποίων συγκαταλέγονται και οι περιορισμοί της ικανότητας των εταίρων, οι συμφωνίες που συνήφθησαν και τέθηκαν σε εφαρμογή σήμερα καλύπτουν κατά κύριο λόγο μόνο τις εμπορευματικές συναλλαγές. Άλλοι τομείς (όπως οι υπηρεσίες, οι επενδύσεις και τα συναφή με το εμπόριο θέματα) δεν είχαν περιληφθεί στις συμφωνίες, αλλά αναφέρονταν ρητά για μελλοντική επανεξέταση στις λεγόμενες ρήτρες «ραντεβού». Η κατάσταση αυτή σημαίνει ότι οι υφιστάμενες ΣΟΕΣ δεν είναι πλήρως προσαρμοσμένες στην πραγματικότητα του εμπορίου τον 21ο αιώνα και στα συμφέροντα τόσο της ΕΕ όσο και των χωρών-εταίρων. Επομένως, είναι πιθανόν τα επόμενα χρόνια να υπάρξει ενδιαφέρον για την «εμβάθυνση» των συμφωνιών αυτών ώστε, μεταξύ άλλων θεμάτων, να καλυφθούν και οι υπηρεσίες, οι επενδύσεις, το εμπόριο και η αειφόρος ανάπτυξη, τα δικαιώματα διανοητικής ιδιοκτησίας, η πολιτική ανταγωνισμού και οι δημόσιες συμβάσεις.

               Μέχρι σήμερα, 31 χώρες εφαρμόζουν επτά διαφορετικές ΣΟΕΣ στις χώρες και περιφέρειες ΑΚΕ.

               Πέντε από τις χώρες αυτές οι οποίες επί του παρόντος εφαρμόζουν την ενδιάμεση ΣΟΕΣ στην Ανατολική και Μεσημβρινή Αφρική (ΑΜΑ) (Μαυρίκιος, Μαδαγασκάρη, Σεϋχέλλες, Ζιμπάμπουε και πρόσφατα Κομόρες) ζήτησαν να αρχίσουν διαπραγματεύσεις με βάση τη ρήτρα «ραντεβού», στοχεύοντας σε μια συνολική συμφωνία που θα τις βοηθήσει να αξιοποιήσουν τις ευκαιρίες των παγκόσμιων αξιακών αλυσίδων. Οι διαπραγματεύσεις για την επίτευξη μιας συνολικής συμφωνίας αυτού του είδους ξεκίνησαν στις 2 Οκτωβρίου 2019 στον Μαυρίκιο.

               Οι μελλοντικές διαπραγματεύσεις με τις χώρες και τις περιφέρειες ΑΚΕ, στις οποίες περιλαμβάνονται και οι χώρες της ΑΜΑ, θα διεξαχθούν βάσει των υφιστάμενων οδηγιών διαπραγμάτευσης που εξέδωσε το Συμβούλιο το 2002 και οι οποίες συνοδεύουν την έγκρισή του για την έναρξη των διαπραγματεύσεων. Οι υφιστάμενες οδηγίες του 2002 έχουν ήδη συνολικό χαρακτήρα, καλύπτοντας σχεδόν όλους τους τομείς που συνδέονται με το εμπόριο. Ωστόσο, σήμερα είναι εν μέρει παρωχημένες όσον αφορά τη διατύπωση και στερούνται συνοχής με τις πρόσφατες πολιτικές πρωτοβουλίες και προτεραιότητες της ΕΕ, καθώς το εμπόριο εξελίσσεται σε παγκόσμιο επίπεδο, όπως είναι η ενίσχυση της εμπορικής πολιτικής μας και της πολιτικής μας για την αειφόρο ανάπτυξη.

               Ως εκ τούτου, το Συμβούλιο ζήτησε να επικαιροποιηθούν οι οδηγίες διαπραγμάτευσης που εγκρίθηκαν το 2002, προκειμένου η διατύπωση και το περιεχόμενό τους να ευθυγραμμιστούν με τις πρόσφατες εξελίξεις και πολιτικές σε τομείς που συνδέονται με το εμπόριο, ιδίως με την ανακοίνωση της Ευρωπαϊκής Επιτροπής του 2015 με τίτλο «Εμπόριο για όλους», αλλά και με το θεματολόγιο για το 2030 και τους 17 κύριους στόχους του για την αειφόρο ανάπτυξη, και με τη συμφωνία του Παρισιού για την καταπολέμηση της κλιματικής αλλαγής που εγκρίθηκε από τη διεθνή κοινότητα το 2015.

               Επομένως, η παρούσα πρωτοβουλία αποτελεί συμβολή στην εφαρμογή της ανακοίνωσης «Εμπόριο για όλους», ενώ παράλληλα λαμβάνει υπόψη τις εν εξελίξει διαπραγματεύσεις για τη συμφωνία εταιρικής σχέσης μετά το Κοτονού. Ταυτόχρονα αποτελεί σημαντική συνιστώσα της συμμαχίας Αφρικής-Ευρώπης για βιώσιμες επενδύσεις και θέσεις εργασίας, η οποία δρομολογήθηκε από τον Πρόεδρο της Επιτροπής τον Σεπτέμβριο του 2018 και του εξωτερικού επενδυτικού σχεδίου.

               Άμεσος στόχος της παρούσας πρωτοβουλίας είναι να εφοδιάσει την Επιτροπή με επικαιροποιημένες οδηγίες διαπραγμάτευσης για τις συμφωνίες οικονομικής εταιρικής σχέσης με τις χώρες και περιφέρειες ΑΚΕ, οι οποίες να είναι ευθυγραμμισμένες με την τρέχουσα διαπραγματευτική πρακτική της ΕΕ και να εξασφαλίζουν ότι τυχόν περαιτέρω διαπραγματεύσεις με τις χώρες και περιφέρειες ΑΚΕ ανταποκρίνονται στις προκλήσεις του σύγχρονου εμπορίου.

               Ο γενικός στόχος είναι η διαπραγμάτευση επικαιροποιημένων και σύγχρονων εμπορικών συμφωνιών με τις χώρες και περιφέρειες ΑΚΕ οι οποίες θα τονώσουν το εμπόριο και τις επενδύσεις και θα στηρίξουν τις χώρες αυτές για την ενσωμάτωσή τους στην παγκόσμια οικονομία.

               •Συνέπεια με τις ισχύουσες διατάξεις στον τομέα πολιτικής

                  Οι προαναφερόμενοι στόχοι συνάδουν με τη Συνθήκη για την Ευρωπαϊκή Ένωση (ΣΕΕ), η οποία προβλέπει ότι η ΕΕ θα πρέπει να εργάζεται με στόχο «την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου»
                     1
                  .

                  Οι στόχοι συνάδουν επίσης πλήρως με τους στόχους της συμφωνίας του Κοτονού και τις γενικές αρχές που προωθεί η εν λόγω συμφωνία.

               •Συνέπεια με άλλες πολιτικές της Ένωσης

                  Οι στόχοι είναι συνεπείς με τις λοιπές πολιτικές της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4 της ΣΛΕΕ.

                  Σύμφωνα με το άρθρο 207 παράγραφος 4, για τη διαπραγμάτευση και τη σύναψη συμφωνιών που αναφέρονται στο άρθρο 207 παράγραφος 3, το Συμβούλιο αποφασίζει με ειδική πλειοψηφία.

                  Βάσει του άρθρου 218 παράγραφος 3 της ΣΛΕΕ, η Επιτροπή υποβάλλει συστάσεις στο Συμβούλιο, το οποίο εκδίδει απόφαση με την οποία εγκρίνει την έναρξη των διαπραγματεύσεων.

                  Βάσει του άρθρου 218 παράγραφος 4 της ΣΛΕΕ το Συμβούλιο μπορεί να απευθύνει οδηγίες στον διαπραγματευτή και να ορίσει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

                  Όσον αφορά τις διαπραγματεύσεις για τις ΣΟΕΣ, το Συμβούλιο έχει ήδη εγκρίνει την έναρξη των διαπραγματεύσεων και έχει εκδώσει οδηγίες για την Επιτροπή από το 2002. Ωστόσο, η επικαιροποίηση των οδηγιών διαπραγμάτευσης είναι αναγκαία για τον ακριβέστερο καθορισμό των νέων διαπραγματεύσεων υπό το πρίσμα των πρόσφατων πρωτοβουλιών και προτεραιοτήτων πολιτικής της ΕΕ, καθώς εξελίσσεται το εμπόριο σε παγκόσμιο επίπεδο. Αυτό σημαίνει, μεταξύ άλλων, ότι οι οδηγίες θα πρέπει να ανταποκρίνονται στις τρέχουσες φιλοδοξίες της ΕΕ που είναι να περιλαμβάνονται στις συμφωνίες της οι διεθνείς αρχές και οι κανόνες για τις εργασιακές και τις περιβαλλοντικές πτυχές που έχουν συμφωνηθεί σε διεθνές επίπεδο, όπως είναι οι αναφορές στο θεματολόγιο των Ηνωμένων Εθνών για την αειφόρο ανάπτυξη με ορίζοντα το 2030 και στη συμφωνία του Παρισιού για την αντιμετώπιση της κλιματικής αλλαγής. Επίσης, οι υπάρχουσες οδηγίες δεν αποτυπώνουν την ανάγκη θέσπισης διατάξεων για την αποτελεσματική εφαρμογή και παρακολούθηση αυτών των κανόνων, καθώς και ενός μηχανισμού για την αντιμετώπιση τυχόν διαφορών που ανακύπτουν μεταξύ των μερών στον εν λόγω τομέα.

                  Συνεπώς, η Επιτροπή συνιστά στο Συμβούλιο να εκδώσει απόφαση βάσει του άρθρου 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η κοινή εμπορική πολιτική αποτελεί πεδίο αποκλειστικής αρμοδιότητας της ΕΕ δυνάμει του άρθρου 3 της ΣΛΕΕ. Κατά συνέπεια, δεν εφαρμόζεται η αρχή της επικουρικότητας (άρθρο 5 παράγραφος 3 της ΣΕΕ).

               •Αναλογικότητα

                  Η σύσταση της Επιτροπής συνάδει με την αρχή της αναλογικότητας.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης σχετικά με την επικαιροποίηση των οδηγιών διαπραγμάτευσης για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ).

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Στην επικείμενη εκτίμηση επιπτώσεων στην αειφορία θα συμπεριληφθεί μια ενότητα για την εκ των υστέρων αξιολόγηση σχετικά με την εφαρμογή της τρέχουσας ενδιάμεσης ΣΟΕΣ με τις χώρες της ΑΜΑ.

               •Διαβουλεύσεις με τα ενδιαφερόμενα μέρη

               Δεν προβλέπονται ειδικές διαβουλεύσεις με τους πολίτες και τα ενδιαφερόμενα μέρη, καθώς η επικαιροποίηση της διατύπωσης είναι περιορισμένη.

               Ωστόσο, η Επιτροπή θα ζητήσει τη γνώμη των πολιτών και των ενδιαφερόμενων μερών σχετικά με επιμέρους διαπραγματεύσεις που ενδέχεται να διεξαχθούν στο μέλλον με βάση τις επικαιροποιημένες οδηγίες διαπραγμάτευσης.

               Ειδικότερα, για τις επικείμενες διαπραγματεύσεις με τα κράτη της ΑΜΑ που μετέχουν στη συμφωνία οικονομικής εταιρικής σχέσης, θα ξεκινήσει εκτίμηση επιπτώσεων στην αειφορία για την ευρεία διαβούλευση με τους πολίτες και τα ενδιαφερόμενα μέρη, τόσο στην ΕΕ όσο και στην περιοχή της ΑΜΑ, σχετικά με τις πιθανές επιπτώσεις των νέων εμπορικών θεμάτων που θα περιληφθούν στη συμφωνία. Οι αρχικές συζητήσεις ξεκίνησαν τον Οκτώβριο του 2019 και η εκτίμηση επιπτώσεων στην αειφορία θα διενεργηθεί παράλληλα με τις διαπραγματεύσεις προκειμένου να συμβάλλει στη διαδικασία.

               Η εκτίμηση επιπτώσεων στην αειφορία είναι μια πλατφόρμα συστηματικού διαλόγου μεταξύ των ενδιαφερόμενων μερών και των εμπορικών διαπραγματευτών, στην οποία παρέχεται, μέσω διεξοδικής διαβούλευσης, σε όλους τους ενδιαφερόμενους η ευκαιρία να συμμετάσχουν.

               Μεταξύ των σημαντικότερων ενδιαφερόμενων μερών των οποίων θα ζητηθεί η γνώμη κατά τη διάρκεια της εκτίμησης επιπτώσεων στην αειφορία είναι ο δημόσιος τομέας, οι μη κυβερνητικές οργανώσεις, οι επιχειρήσεις, οι κοινωνικοί εταίροι και ο ακαδημαϊκός κόσμος.

                  Εκτός από τη ΣΟΕΣ της ΕΕ με την ΑΜΑ, προς το παρόν δεν προβλέπονται περαιτέρω διαπραγματεύσεις για την εμβάθυνση ή την επέκταση άλλων υφιστάμενων συμφωνιών οικονομικής εταιρικής σχέσης. Κάθε εγχείρημα τέτοιου είδους θα συνοδεύεται από ειδικές ανά περιφέρεια και ανά χώρα εκτιμήσεις των δυνητικών επιπτώσεων και διεξοδικές διαβουλεύσεις με τα ενδιαφερόμενα μέρη.

                  Η Επιτροπή διαβουλεύεται επίσης τακτικά με τα ενδιαφερόμενα μέρη, μεταξύ άλλων, στο πλαίσιο της ομάδας εμπειρογνωμόνων για τις εμπορικές συμφωνίες
                     2
                   και του διαλόγου με την κοινωνία των πολιτών
                     3
                  .

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Στο παρόν στάδιο δεν απαιτείται εκτίμηση επιπτώσεων, δεδομένου ότι οι διαπραγματεύσεις για τις ΣΟΕΣ με τις χώρες και τις περιφέρειες ΑΚΕ βασίζονται στην υφιστάμενη εξουσιοδότηση της Επιτροπής από το Συμβούλιο του 2002. Το αντικείμενο των διαπραγματεύσεων δεν αντιπροσωπεύει νέο τομέα πολιτικής· πρόκειται για τη συνέχεια των διαπραγματεύσεων που βρίσκονται σε εξέλιξη εδώ και χρόνια.

                  Επιπλέον, η εκ των προτέρων εκτίμηση επιπτώσεων γίνεται συνήθως μόνο εάν υπάρχει ανάγκη στήριξης της απόφασης για την έναρξη ή μη διαπραγματεύσεων με ορισμένους εμπορικούς εταίρους, δηλαδή προτού το Συμβούλιο εγκρίνει την έναρξη διαπραγματεύσεων. Στη συγκεκριμένη περίπτωση, το Συμβούλιο έχει ήδη επιβεβαιώσει ότι δεν υπάρχει ανάγκη νέας έγκρισης για τις διαπραγματεύσεις εμβάθυνσης της συμφωνίας με τις χώρες της ΑΜΑ.

                  Δεδομένου ότι το πεδίο τροποποιήσεων για τις ισχύουσες οδηγίες διαπραγμάτευσης είναι περιορισμένο, οι επιπτώσεις δεν θα πρέπει να είναι σημαντικές.

                  Όπως αναφέρεται στην ενότητα για τις διαβουλεύσεις με τα ενδιαφερόμενα μέρη, η Ευρωπαϊκή Επιτροπή σχεδιάζει τη διενέργεια εκτίμησης επιπτώσεων στην αειφορία για τις νέες διαπραγματεύσεις με τις χώρες της ΑΜΑ που θα ξεκινήσουν στις αρχές του 2020. Θα περιλαμβάνει μια ενότητα για την εκ των υστέρων αξιολόγηση της εφαρμογής της τρέχουσας ενδιάμεσης ΣΟΕΣ. Με τον τρόπο αυτό θα έχουμε στη διάθεσή μας μια αξιολόγηση των επιπτώσεων που προχωρά πέρα απ’ ό,τι κάνουμε στις κλασικές εκτιμήσεις επιπτώσεων στην αειφορία. Η ίδια προσέγγιση θα μπορούσε να εφαρμοστεί σε οποιεσδήποτε μελλοντικές διαπραγματεύσεις σχετικά με την εμβάθυνση των άλλων υφιστάμενων ΣΟΕΣ.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Η πρωτοβουλία σέβεται πλήρως τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το άρθρο 8 σχετικά με την προστασία των δεδομένων προσωπικού χαρακτήρα.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρωτοβουλία δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με την επικαιροποίηση των οδηγιών διαπραγμάτευσης για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 12 Ιουνίου 2002 το Συμβούλιο της Ευρωπαϊκής Ένωσης ενέκρινε οδηγίες για τις διαπραγματεύσεις συμφωνιών οικονομικής εταιρικής σχέσης (ΣΟΕΣ) με τις χώρες και τις περιφέρειες της Αφρικής, της Καραϊβικής και του Ειρηνικού (ΑΚΕ).

               (2)Οι υπογεγραμμένες συμφωνίες οικονομικής εταιρικής σχέσης με τις χώρες και τις περιφέρειες ΑΚΕ περιλαμβάνουν ρήτρες «ραντεβού» για τη μελλοντική τους επανεξέταση.

               (3)Η επικαιροποίηση των οδηγιών διαπραγμάτευσης είναι αναγκαία για τον ακριβέστερο καθορισμό των νέων διαπραγματεύσεων υπό το πρίσμα των πρόσφατων πρωτοβουλιών και προτεραιοτήτων πολιτικής της ΕΕ, καθώς εξελίσσεται το εμπόριο σε παγκόσμιο επίπεδο.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο

               Οι οδηγίες διαπραγμάτευσης που έχουν δοθεί στην Επιτροπή σχετικά με τις διαπραγματεύσεις των συμφωνιών οικονομικής εταιρικής σχέσης (ΣΟΕΣ) με τις χώρες και τις περιοχές της Αφρικής, της Καραϊβικής και του Ειρηνικού (ΑΚΕ) τροποποιούνται όπως καθορίζεται στο παράρτημα.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Άρθρο 21 παράγραφος 2 στοιχείο ε) της ΣΕΕ.

                     (2)

                  http://ec.europa.eu/trade/trade-policy-and-you/expert-groups/

                     (3)

                  http://trade.ec.europa.eu/civilsoc/meetdetails.cfm?meet=11531